紀道德
作者：杜光庭
朝代：唐

paragraphs: 道，德。
清虛，玄默。
生帝先，爲聖則。
聽之不聞，摶之不得。
至德本無爲，人中多自惑。
在洗心而息慮，亦知白而守黑。
百姓日用而不知，上士勤行而必克。
既鼓鑄於乾坤品物，信充仞乎東西南北。
三皇高拱兮任以自然，五帝垂衣兮修之不忒。
以心體之者爲四海之主，以身彎之者爲萬夫之特。
有皓齒青娥者爲伐命之斧，蘊奇謀廣智者爲盜國之賊。
曾未若軒后順風兮清靜自化，曾未若臯陶邁種兮溫恭允塞。
故可以越圓清方濁兮不始不終，何止乎居九流五常兮理家理國。
豈不聞乎天地於道德也無以清寧，豈不聞乎道德於天地也有踰繩墨。
語不云乎仲尼有言朝聞道夕死可矣，所以垂萬古歷百王不敢離之於頃刻。